|  |  |
| --- | --- |
| Arbeids- og inkluderingsdepartementet |  |
|  | Vår fil: B22-GC Ungdomsgaranti |
|  | Vårt Arkiv: Interessepolitikk |
|  | Saksbehandler: Grete Crowo  |
|  |  |
|  | Oslo 8. mai 2023 |

# Høring – Forslag til nytt kapittel 4 i ny forskrift om oppfølgingstiltak i Arbeids- og velferdsetatens egenregi (forskriftsfesting av en ny ungdomsgaranti)

Funksjonshemmedes fellesorganisasjon (FFO) har gjennomgått høringsnotatet om forslag til nytt kapittel 4 i ny forskrift om oppfølgingstiltak i Arbeids- og velferdsetatens egenregi og forskriftsfesting av en ny ungdomsgaranti. Vi vil med dette fremme våre synspunkter til forslaget.

**Behov for forsterket og individuelt tilpasset oppfølging for unge utenfor utdanning og jobb**

FFO er enige i at det må tas et strukturelt grep for å sikre en tettere og bedre oppfølging av unge som trenger bistand for å komme og stå i ordinært arbeid. Knyttet til dette er det behov for at oppfølgingen fra Arbeids- og velferdsetaten er mer omfattende enn den generelle formidlings- og oppfølgingsbistanden, som gis til alle etter arbeids- og velferdsforvaltningsloven § 4 tredje ledd.

Vi støtter en forskriftsfesting av ungdomsgarantien. Det er en god løsning å foreslå at ungdomsgarantien reguleres som et oppfølgingstiltak i et eget kapittel i forskriften om oppfølgingstiltak i Arbeids- og velferdsetatens egenregi.

Vi har nedenfor noen konkrete kommentarer og merknader knyttet til de nye forskriftsbestemmelsene.

***§ 4-1 Personkrets***

Vi stiller oss i utgangspunktet bak avgrensningen av personkretsen når det gjelder aldersspennet for hvem ungdomsgarantien skal gjelde for. De virker rimelig at unge fra fylte 16 år og fram til fylte 30 år som har behov for arbeidsrettet bistand fra Arbeids- og velferdsetaten for å komme i ordinært arbeid, jf. arbeids- og velferdsforvaltningsloven § 14 a, sikres en ungdomsgaranti. Samtidig må personer som når aldersgrensen på 30 år mens de gjennomfører et tiltak ikke kastes ut av garantiordningen. De må få anledning til å fullføre med lik bistand, og at dette inkluderer opplæringstiltak som kan gis inntil 4 år for personer med nedsatt arbeidsevne.

Ungdomsgarantien må gjelde for unge som har fått innvilget hundre prosent uføretrygd, og som ønsker å forsøke å komme i ordinært arbeid med bistand fra Nav. Det er i den sammenheng viktig at unge uføre som får en inntekt som overstiger 80 prosent av inntekt før uførhet, får veiledning om at de vil få tilbake uføretrygden beregnet med rettighet som ung ufør dersom inntekten senere reduseres og ytelsen på nytt kommer til utbetaling. Samtidig må de være informert om at retten til uføretrygd opphører hvis personen ikke har hatt rett til utbetaling av uføretrygd i ti etterfølgende år.

Unge som deltar i forsøk med arbeidsorientert uføretrygd må være omfattet av ungdomsgarantien.

***§ 4-2 Innhold***

*§ 4-2 b) og c)*

Det er bra at det tas utgangspunkt i den enkeltes karriereønsker i paragrafens punkt b). Personer med funksjonsnedsettelse er en gruppe mange kan ha lave forventninger til (Fafo-rapport, 2019). Det er en risiko for at lavere forventning til unge med funksjonsnedsettelse også kan prege brukermøter i Arbeids- og velferdsetaten. Veiledere og saksbehandlere kan ha forutinntatte antakelser om hva den enkelte kan eller ikke kan studere eller jobbe med, dersom ungdommen har en funksjonsnedsettelse eller kronisk sykdom. Dette kan bidra til at en ikke veiledes ut fra karriereønsker og muligheter, men heller plasseres i tiltak som ikke fungerer. Samarbeidet med Nav-veileder må, ut ifra karriereønske, primært rettes mot hvordan den enkelte kan tilegne seg nødvendig kompetanse og hvordan arbeidsplassen kan tilrettelegges for å imøtekomme karriereønsket.

I kapittel 5.2 i høringsnotatet, står det at det skal tilbys veiledning om hvilke muligheter som finnes på bakgrunn av den unges forventninger, og at etaten sammen med den unge skal vurdere utdanningsmuligheter og kvalifiserende tiltak basert på den unges forutsetninger og behov. Det er nødvendig at paragrafens punkt c) inkluderer den enkeltes ønsker om utdanning og karriere. Dette vil være i tråd med formuleringen i paragrafens punkt b). FFO ber derfor om at formuleringen i punkt c) endres til: *«Vurdering av utdanningsmuligheter og kvalifiserende tiltak basert på den enkeltes utdannings- og karriereønsker, forutsettinger og behov.»*

*§ 4-2 d)*

Når det gjelder punkt d), hjelp til å mestre arbeidsrelaterte, sosiale og økonomiske forhold, forventer vi at dette knyttes til god veiledning om rettigheter til økonomiske ytelser og støtteordninger. Vi er enige i at det er viktig å fokusere på den enkeltes mestring, men samtidig er det en plikt for velferdsstaten å sikre den enkeltes sosiale og økonomiske rettigheter.

Selv om denne høringen ikke er direkte relevant for å be om endringer i det sosiale sikkerhetsnettverket eller størrelsen på minsteytelser, vil vi likevel minne om at nivået på tiltakspenger og andre ytelser til unge er bekymringsfullt lavt. For unge under 25 år på AAP viser tall fra SSB at etter at minstesatsen ble ytterligere redusert for unge mottakere av arbeidsavklaringspenger, har hver tredje unge mottaker av AAP lavinntekt. Å delta i en arbeidsrettet oppfølgingsprosess når en lever i fattigdom med store økonomiske bekymringer, er svært krevende.

*§ 4-2 e)*

Vi vil peke på punkt e) som skal sikre bistand til å samhandle med andre relevante instanser, blant annet utdanningssektoren og helsetjenesten. Det vises i høringsnotatet til at veilederen kan bidra til å koordinere bistanden mellom ulike aktører og hjelpeinstanser for unge med sammensatte behov, og finne fram til mulige løsninger i dialog med den unge selv, arbeidsgivere og andre tjenesteytere. Vi vil påpeke at ut over samhandlingen som skjer på initiativ og med innsats fra veileder og bruker, må det på plass forpliktende samhandlingsstrukturer mellom samhandlende etater, sektorer og tjenestestegivere.

Det er, etter vårt skjønn, satset på forholdsvis gode samarbeidsstrukturer når det gjelder oppfølgingstiltakene «arbeid med støtte» og «individuell jobbstøtte». Samtidig er det mange brukere som ikke vil være en del av disse tiltakene, men som vil være omfattet av ungdomsgarantien. Det er å forvente at de som inkluderes av ungdomsgarantien, men som ikke er på de nevnte oppfølgingstiltakene, også har behov for samhandling med andre instanser som følge av helseutfordringer eller funksjonsnedsettelser.

For å sikre ungdomsgarantien under punkt e) for alle unge, må det bygges opp strukturer for øvrig samhandling mellom relevante instanser. Vi mener det bør foretas en gjennomgang av hva som er barrierene for bedre samhandling, og om det er behov for regelendringer[[1]](#footnote-2), forpliktelser og avtaleverk, ny metodikk eller bevilgninger.

*Nytt § 4-2 f)*

Det er svært viktig at Nav gir god bistand til riktig bruk av hjelpemidler og tilrettelegging knyttet til unge med funksjonsnedsettelse og kronisk sykdom som har et varig tilretteleggingsbehov. I dette inngår også at arbeidsgivere følges opp (se også vårt innspill til § 4-3, hvor vi ber om at denne gruppen må sikres digital tilretteleggings- og oppfølgingsavtale jf. tiltaksforskriften). Vi vil påpeke at bedre bruk av hjelpemidler og tilrettelegging krever større grad av samarbeid mellom relevante aktører og bedre kunnskap om ordningene både i Nav-systemet og på arbeidsplassene.

Dette bør presiseres ved at det i opplistingen § 4-2, a-e, legges til et nytt punkt f) knyttet til tilrettelegging og hjelpemidler. Vi anbefaler denne formuleringen: *Unge med funksjonsnedsettelser og varig behov for tilrettelegging og hjelpemidler må gis en vurdering av hva slags tilrettelegging og hjelpemidler som må på plass for å komme i arbeid, med utgangspunkt i den enkeltes karriereønsker.*

***§ 4-3 Planlegging, gjennomføring og brukermedvirkning***

Det er bra at det foreslås en egen bestemmelse knyttet til planlegging, gjennomføring og brukermedvirkning, og at det framgår av høringsnotatet at det skal utarbeides en aktivitetsplan som angir formål, innhold, plan for oppfølgingen, fast kontaktperson i Arbeids- og velferdsetaten og eventuelt hvilken annen bistand som skal gis til deltakeren.

Vi mener det bør presiseres i plan for oppfølging *hvor ofte brukeren skal få oppfølging* jf. § 4-2, a) om regelmessige oppfølgingssamtaler. Regelmessige oppfølgingssamtaler er veldig vagt, og i den individuelle planen må det fremgå hva «*regelmessige»* innebærer knyttet til den enkelte brukers garanti for oppfølging.

Tett og hyppig oppfølging må avgjøres med utgangspunkt i brukers behov. Vi vet at tilstrekkelig veilederkapasitet i Nav en kritisk faktor knyttet å innfri ungdomsgarantien. Selv om det kom tilleggsbevilgninger i Statsbudsjettet for 2023, så er det usikkert om dette blir tilstrekkelig for å iverksette ungdomsgarantien på en best mulig måte. Det må derfor følges opp med bevilgninger til etaten, om Nav ikke har nok ressurser til å gi en mer omfattende oppfølging til unge bruker som omfattes av garantien.

Vi vil påpeke jf. § 4-3 at brukere med ungdomsgaranti som har et varig tilretteleggingsbehov, må gis en digital tilretteleggings- og oppfølgingsavtale jf. bestemmelsene i tiltaksforskriften. En slik avtale må også på plass med arbeidsgiver så tidlig som mulig.

Det er positivt at brukermedvirkning forskriftsfestes i § 4-3. Samtidig ber vi om at formuleringene i andre ledd endres fra “kan” til “får” for å sikre reell brukermedvirkning. Ny ordlyd blir da: *“Arbeids- og velferdsetaten skal sørge for at deltakeren får medvirke under planleggingen og gjennomføringen av aktiviteter gjennom hele garantiperioden”.*

***§ 4-4 Varighet***

Vi viser til merknad knyttet til § 4-1 om at aldersgrensen på 30 år ikke må være absolutt om brukeren er i gang med et oppfølgingstiltak som medfører at hen blir over 30 år før tiltaket avsluttes. Vi gjentar her at en må få fullført med lik bistand, og at dette også må gjelde opplæringstiltak som kan gis inntil 4 år for personer med nedsatt arbeidsevne.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

1. Departementets forslag i eget høringsnotat om Forskrift om felles behandlingsansvar for behandling av personopplysninger i arbeids- og velferdsforvaltningen etter NAV-loven § 14 a, er et eksempel på regelendring som sikrer registrertes rettigheter, samtidig med en klar, tilgjengelig og forutsigbar rammer for samhandling mellom Arbeids- og velferdsetaten og den enkelte kommune. [↑](#footnote-ref-2)